Kaapstad tot Nairobi 2007: 07/20/07
Dag 30, Vrydag 20 Julie, Senga Bay
Vanoggend maak ons ontbyt met die eiers wat ons gisteraand gekoop het. Vandag gaan ons kyk hoe dit by Monkey Bay en Cape McClear lyk. Dit is 'n teerpad tot by die afdraai van Monkey Bay. Hier by die afdraai is daar baie mooi houtsneewerke. Ons stop daar en kyk of daar iets was wat ons wou koop.
Houtsneewerke oppad na Monkey Bay, Malawi
By Monkey Bay is daar ook houtsneewerke maar ons wou net solank die pryse vergelyk. Die pad daarvandaan tot by Monkey Bay was seker jare gelede 'n teerpad. Tans is dit net 'n slegte grondpad met hier en daar nog teerkolle. Gelukkig was daar darem nie baie verkeer op die pad nie, sodat ons die beste dele van die pad kan kies om op te ry. Soms moes ons sommer aan die regterkant van die pad ry. Net voor Monkey Bay was daar weer 'n stukkie teerpad, maar weereens vol slaggate. Op die stuk teerpad sien ons toe 'n Toys R US bordjie, met klein motortjies gekerf uit hout. Ons besluit ons sal daar stop as ons terugkom. Ons stop by die houtsneewerke net voor Monkey Bay, waar Poen 'n sleutel met 'n paar mense se name op, laat maak. Ons sou as ons terugkom van Cape McClear dit optel. Ons ry verder tot by Monkey Bay en koop lekker koue koeldrank by die winkeltjie. Monkey Bay is maar klein en daar gaan nie veel aan nie. Ons plan was om tot by Cape McClear te ry, maar ons stop eers by die Nature Conservation se kantoor om te vra wat daar te siene is by Cape McClear.
Daarna vertrek ons na Cape McClear met 'n smal grondpad wat tot by Cape McClear loop. Hier is die Fat Monkey Lodge en ook Club Makakola. Ons stop by die Fat Monkey Lodge. Vanaf Cape McClear gaan daar bote wat duikers uitvat en hier kan ook paragliding gedoen word. Beide hierdie plekke was baie mooi en ons sal graag in die toekoms hier wil kom bly vir so 'n dag of twee.
Ons ry terug Monkey Bay toe, en stop langs die pad vir 'n vinnige middagete. Terug by die Monkey Bay stalletjies koop ons nog 'n paar houtsneewerke en ry stadig terug Senga Bay toe met die slegte grondpad. Ons stop ook gou vinnig by die Monkey Bay afdraaipad en koop die laaste van die houtsneewerke op die toer.
Ons volgende stop was by Salima waar ons die voertuie vol diesel maak. Die volgende dag wou ons vroeg opstaan en tot by Lusaka ry. Daar sal nie dan tyd wees vir diesel ingooi nie. Ons kon met US dollars betaal, een van die min garages wat US dollars aanvaar het. Daarna ry ons terug na Senga Bay. Net voor Senga Bay is daar stalletjies wat mooi gevlegte artikels van riet en gras verkoop.
Stalletjie met gevlegte artikels tussen Salima en Senga Bay
Ons ry verby die Cool Runnings afdraai en gaan kyk hoe lyk dit by Livingstonia Beach Camp. Hierdie kamp is groter as Cool Runnings, maar daar is feitlik geen gras nie. Die kamp is reg langs die meer, en lyk baie mooier as Cool Runnings. Volgende keer sal ons hierdie plek probeer.
Toe ons terugkom by Cool Runnings, moes ons plek begin soek vir al die nuwe aandenkings en presente wat ons gekoop het. Die groot houtsneewerke het ons in warm baadjies toegerol en op plekke waar dit nie kon breek nie, ingedruk. Elke spasie wat 'n moontlike pakplek was, word benut. Ons sou nie nou baie meer aandenkings kon koop nie.
Die aand braai ons van die steaks wat ons in Nairobi gekoop het. Terwyl ek en Poen by die vuur sit was die kinders besig om iets op te warm te maak op een van die gasstofies. Skielik was daar vlamme rondom die stofie. Poen spring op en storm nader, maar sien nie die ankertou van die een tent nie. Hy val oor die ankertou bo-op die tafel, wat weer met stofie en al bo-op hom val. Poen het sy hemp baie vinnig uitgetrek om te keer dat dit nie aan die brand slaan nie. Gelukkig het hy darem nie baie seer gekry nie, net die tafel het vir 'n tweede keer tydens die toer 'n bietjie skade gely.